Luister: Nuweling-musikant slaggereed vir Proe’toria-verhoogJemma Catherine. (Foto: Facebook/Jemma Catherine) Die jong sangeres Jemma Catherine is ŉ Pretoriase nooi wat een van die dae so te sê in haar voortuin op die verhoog van die Proe’toria-fees te sien gaan wees. Nie net het sy al voorheen die verhoog met groot name in die bedryf soos Francois van Coke en Ruhan du Toit gedeel nie, maar staan sy nou ook slaggereed om saam met ŉ hele rits gesogte kunstenaars die Proe’toria-fees op horings te neem. Sy het onlangs 21 jaar oud geword en studeer verbruikerswetenskappe aan die Universiteit van Pretoria, maar intussen werk sy hard aan ŉ sangloopbaan en haar eerste enkelsnit getiteld “Alles gee” sien binnekort die lig. “Alles gee” handel oor iemand wat ŉ ander persoon se hart steel en uiteindelik daarmee mors, vertel Jemma Catherine in die Maroela Media-ateljee. “Ek glo die liedjie sal by baie mense aanklank vind omdat dit ŉ aspek is wat deel is van verhoudings,” sê sy. Die liedjie is vervaardig deur Ruan Graaff en Deon Dee van Dee Graaff Productions. “Hulle is die ongelooflikste mense en ek is mal daaroor om saam met hulle te werk.” Jemma Catherine stel haar sang- en kitaartalent ten toon op die Proe’toria-verhoog op Sondag 6 Maart. Die fees vind die eerste naweek in Maart by die Monte De Dios-venue in die ooste van Pretoria plaas. Ander groot name soos Martin Bester en sy orkes, Ampie, Jo Black, Karen Zoid, Die Heuwels Fantasties, Riana Nel, Refentse, Early B, Janie Bay en Dagbreek staan gereed om feesgangers te vermaak. Terwyl dié gesogte kunstenaars op die verhoog is sal feesgangers onder meer aan boetiekjenewer, niswyne, konfyt en bier kan proe en gourmet-kosstalletjies sal sorg vir heerlike eetgoed. Die gewilde JacarandaFM-persoonlikheid Thabiso Khambule is die naweek se gasheer en talle pryse gaan aan gelukkige feesgangers weggegee word. Die kleinspan kan ook na hartelus in ŉ veilige speelpark baljaar waar hulle die hele dag besig gehou sal word. Die feestye is om 10:00 tot 19:00 en die hekke sluit om 21:00 en op Sondag om 18:00. Whitley Neill Handcrafted Dry Gin, deel van die Halewood-groep, is vanjaar se amptelike naamborg wat Proe’toria moontlik maak in samewerking met EPH Group, Maroela Media, The Marketing Zoo en Caring Daisies. Die Proe’toria-fees bied vanjaar talle kos- en drankstalletjies. (Foto: Facebook/Proe’toria) Kaartjies vir Proe’toria verkoop reeds soos soetkoek, met spesiale BBP-pakkette wat nog tot middel Februarie teen ŉ afslagprys van R750 beskikbaar is. Dié pakket sluit BBP-toegang, BBP-parkering, middagete, onbeperkte water en ŉ bottel wyn in. Daar is slegs ŉ beperkte aantal van dié kaartjies beskikbaar en dit is geldig vir al twee dae van die fees. Kaartjies kos R150 en is beskikbaar by Tixsa. Besoek Proe’toria op Facebook, Instagram of Twitter vir meer inligting. WEN: Een gelukkige leser kan ŉ dubbel-BBP-kaartjie na die Proe’toria-musiekfees op Saterdag 5 en Sondag 6 Maart wen. Die kaartjies sluit BBP-toegang, BBP-parkering, middagete, onbeperkte water en ŉ bottel wyn in. Die kompetisie sluit Donderdag 24 Februarie om middernag en die wenner sal op Vrydag 25 Februarie per e-pos in kennis gestel word. Die kompetisie het gesluit. Bepalings en voorwaardes een van my gunsteling liedjies om te sing ???? toe vind ek jou – francois van coke Posted by Jemma Catherine on Saturday, April 24, 2021